[pic] | COMISIA COMUNITĂŢILOR EUROPENE |

Bruxelles, 12.1.2009

COM(2008) 908 final

2007/0197 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului referitoare la adoptarea Regulamentului Parlamentului European și al Consiliului de instituire a Agenției pentru cooperarea autorităților de reglementare din domeniul energetic

2007/0197 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului referitoare la adoptarea Regulamentului Parlamentului European și al Consiliului de instituire a Agenției pentru cooperarea autorităților de reglementare din domeniul energetic

1. CONTEXT

Propunere transmisă Parlamentului European și Consiliului [document COM(2007) 530 – 2007/0197/COD] la data de: | 19.9.2007 |

Avizul Comitetului Economic și Social European emis la data de: | 22.4.2008 |

Avizul Comitetului Regiunilor emis la data de: | 10.4.08 |

Avizul Parlamentului European (prima lectură) emis la data de: | 18.6.2008 |

Poziția comună adoptată în unanimitate la data de: | [9.1.2009] |

2. OBIECTIVUL PROPUNERII COMISIEI

Prezenta propunere face parte din al treilea pachet legislativ privind piața internă a gazelor și energiei electrice în UE („Al treilea pachet”), care include două directive și trei regulamente.

Obiectivul principal al pachetului menționat este de a stabili cadrul de reglementare necesar pentru ca deschiderea pieței să devină pe deplin eficientă și de a crea o piață unică europeană a gazelor și energiei electrice în interesul cetățenilor și al industriei din Uniunea Europeană. Acest lucru va contribui la menținerea unor prețuri cât se poate de scăzute și la ridicarea standardelor privind serviciile și securitatea aprovizionării.

Aceasta se realizează prin intermediul următoarelor măsuri principale:

- supravegherea reglementară mai eficace de către autoritățile naționale de reglementare independente;

- înființarea unei agenții care să garanteze cooperarea eficientă dintre autoritățile naționale de reglementare și să ia decizii în privința tuturor chestiunilor transfrontaliere pertinente;

- cooperarea obligatorie între operatorii de rețele în vederea armonizării tuturor normelor legate de transportul energiei în Europa și a coordonării planurilor de investiții;

- separarea efectivă a producției de transportul de energie, astfel încât să se elimine orice conflict de interese, să se promoveze investițiile în rețea și să se prevină orice comportament discriminatoriu;

- creșterea transparenței și mai buna funcționare a pieței cu amănuntul;

- solidaritate și cooperare regională sporite între statele membre pentru garantarea siguranței aprovizionării.

3. OBSERVAȚII PRIVIND POZIȚIA COMUNĂ

3.1. Observații generale

Pozițiile comune adoptate de Consiliu referitoare la cele cinci texte care alcătuiesc cel de-al treilea pachet legislativ conțin toate elementele esențiale ale propunerii Comisiei care sunt necesare pentru asigurarea unei funcționării corespunzătoare a pieței interne a gazelor și energiei electrice și, în general, pentru realizarea obiectivelor principale stabilite anterior. Prin urmare, acestea pot fi, în general, susținute de Comisie (a se vedea în continuare punctul 3.2.).

Prima lectură s-a concentrat asupra obținerii acordului în cadrul Consiliului. Amendamentele adoptate de Parlamentul European nu au fost, prin urmare, încorporate în poziția comună în mod formal. Negocierile în acest sens vor avea loc la a doua lectură. Unele dintre amendamentele adoptate de Parlamentul European sunt, totuși, luate în considerare în poziția comună (a se vedea punctul 3.3 de mai jos). Comisia consideră că o parte dintre amendamentele care nu sunt incluse în prezent ar trebui avute în vedere la a doua lectură (a se vedea în continuare punctul 3.4)

3.2. Observații specifice

Principalele modificări față de propunerea Comisiei sunt următoarele:

Poziția comună include prevederi destinate echilibrării relațiilor de lucru dintre Agenție, Rețelele europene ale operatorilor de rețele de transport (ENTSO) și Comisie în ceea ce privește stabilirea și monitorizarea codurilor de rețea .[1]

1. Articolul 6 alineatul (4) al doilea paragraf: Agenția prezintă Comisiei un proiect de orientări-cadru neobligatorii, prin care se stabilesc principii clare și obiective pentru elaborarea codurilor de rețea. Aceste orientări reprezintă un cadru pentru codurile de rețea, fără a elimina autonomia ENTSO în proiectarea codurilor.

2. Articolul 6 alineatul (4) al treilea și al patrulea paragraf: Agenția prezintă ENTSO un aviz motivat privind proiectele de coduri de rețea elaborate de acesta din urmă. După ce agenția se asigură că codurile de rețea respectă orientările-cadru pertinente, aceasta le înaintează Comisiei și poate recomanda adoptarea lor. În cazul în care ENTSO nu elaborează un cod de rețea, Comisia poate solicita agenției să elaboreze un proiect de cod de rețea.

3. Articolul 6 alineatele (5) și (6): Agenția monitorizează implementarea codurilor de rețea de către ENTSO și prezintă un raport Comisiei.

În urma aprobării Comisiei, Agenția poate lua decizii individuale pe baza orientărilor adoptate prin procedura de comitologie după intrarea în vigoare a celui de al treilea pachet legislativ, de exemplu cu privire la aspectele care nu au fost incluse într-o primă fază în directive și/sau regulamente. Acest lucru ar trebuie să asigure o anumită flexibilitate mandatului Agenției în contextul unei piețe interne a gazelor și energiei electrice în continuă evoluție. Poziția comună elimină trimiterea la orientări în articolul 7 alineatul (1) și, prin urmare, restrânge posibilitatea de reacție a Comisiei și a Agenției la evoluțiile pieței.

Consiliul a limitat substanțial competențele Agenției conform articolului 9, astfel încât aceasta să acorde scutiri (de exemplu de la cerințele de separare a rețelelor de transport transfrontalier) numai în ultimă instanță . Această modificare limitează semnificativ competențele de supraveghere reglementară ale agenției în ceea ce privește aspectele transfrontaliere .

Conform poziției comune, Consiliul de administrație (CA) va avea 6 membri (5 din partea Consiliului, 1 din partea Comisiei) în loc de 12 membri (6 din partea Consiliului, 6 din partea Comisiei) așa cum propusese Comisia. Această modificare nu respectă principiul reprezentării echitabile a celor două ramuri ale executivului Comunității în cadrul CA. Amendamentul corespunzător al Parlamentului European (nr. 44) este mai echilibrat.

Consiliul acordă competențe sporite Consiliului autorităților de reglementare , în detrimentul directorului [articolul 15 alineatul (2), articolul 14 alineatul (1), articolul 16 alineatul (3)]. Agenția este un organism independent al Comunității, reprezentat de director. Directorul trebuie să aibă autoritatea și competențele necesare pentru a conduce agenția. Aceste competențe ar fi semnificativ limitate dacă Consiliul autorităților de reglementare, reprezentând autoritățile naționale de reglementare, ar deține competențele care îi sunt conferite de poziția comună.

3.3. Aspecte ale poziției comune care reflectă amendamentele Parlamentului European

Fondul următoarelor amendamente, sau păr ți din acestea, este avut în vedere în poziția comună: nr. 19 privind emiterea recomandărilor adresate operatorilor rețelelor de transport (TSO), nr. 23 privind elaborarea orientărilor în vederea stabilirii principiilor de armonizare a normelor privind rețelele și de recomandare către Comisie în cazul în care TSO nu implementează un cod de rețea, nr. 40 privind consultarea participanților la piață, a consumatorilor și a utilizatorilor finali, nr. 44 privind reducerea Consiliului de administrație (CA) de la 12 la 6 membri, nr. 45 cu privire la directorul Agenției și la Președintele Consiliului autorităților de reglementare care participă la reuniunile CA, nr. 47 și 48 privind independența membrilor CA, nr. 49 privind incompatibilitatea calității de membru al CA cu calitatea de membru al Consiliului autorităților de reglementare, nr. 51 privind rolul Consiliului autorităților de reglementare în numirea directorului, nr. 53 privind publicarea programului de lucru al Agenției, nr. 54 privind competențele disciplinare ale CA în consultare cu Consiliul autorităților de reglementare asupra directorului, nr. 58 privind regulamentul procedurii de vot a Consiliului autorităților de reglementare, nr. 59 privind conținutul regulamentului de procedură al Consiliului autorităților de reglementare, nr. 64 evaluarea prealabilă unei eventuale prelungiri a mandatului directorului și cerința privind consultarea Consiliul autorităților de reglementare de către CA înainte de prelungirea mandatului directorului, nr. 65 privind sporirea rolului Consiliului autorităților de reglementare, nr. 66 privind dreptul Parlamentului European de a invita directorul Agenției să prezinte un raport privind exercitarea atribuțiilor sale și nr. 68 privind mențiunea că invitația de depunerea a candidaturilor pentru a deveni membru al Consiliului de apel trebuie să fie făcută publică.

3.4. Amendamente ale Parlamentului European aprobate de Comisie, dar neagreate de Consiliu

Comisia poate accepta – în unele cazuri cu condiția unei exprimări mai exacte sau a reformulării – integral sau cel puțin parțial majoritatea amendamentelor Parlamentului European. Acesta este cazul următoarelor aspecte principale:

Parlamentul propune includerea următoarelor aspecte pe lista de sarcini ale agenției: promovarea cooperării interregionale între piețele de energie (nr. 19), coordonarea comunicării dintre TSO din UE și din țări terțe (nr. 24), emiterea unui aviz adresat Comisiei, statelor membre și autorităților de reglementare în cauză privind conformitatea cu legislația CE în domeniul energetic a unei decizii adoptate de o autoritate de reglementare (nr. 32 și 33) și monitorizarea anumitor aspecte ale evoluției piețelor de gaze și energie electrică (nr. 35 și 41).

Parlamentul propune, de asemenea, ca Agenția să ia decizii de suspendare cu privire la TSO care nu implementează codurile de rețele (nr. 26), să monitorizeze procesul de autorizare pentru construirea de noi infrastructuri transfrontaliere (nr. 27) și să calculeze capacitatea TSO pentru astfel de rețele (nr. 28). Comisia ar putea, în principiu, să accepte conferirea atribuțiilor susmenționate Agenției, cu condiția ca acestea să nu fie pur discreționare, iar Agenția să adopte numai decizii individuale prin aplicarea standardelor comunitare în cazuri specifice și să își exercite aceste atribuții în condiții clar definite.

Comisia acceptă sarcina Consiliului de administrație de adoptare a unui raport anual privind evoluțiile de pe piețele de gaze și energie electrică (nr. 43).

4. CONCLUZII

Poziția comună menține punctele principale ale propunerii Comisiei. În ceea ce privește aspectele de fond, aceasta asigură în general un bun echilibru și reprezintă un compromis viabil, care va permite pieței interne de gaze și energie electrică să funcționeze adecvat. Comisiei și agenției ar trebui să li se acorde, totuși, un rol de supraveghere mai pronunțat, pentru asigurarea aplicării armonizate a celui de-al treilea pachet legislativ și pentru garantarea bunei funcționări a pieței interne. Prin urmare, Comisia sprijină poziția comună, însă recomandă întărirea rolului de supraveghere al Comisiei și al Agenției. De asemenea, Comisia consideră că o parte dintre amendamentele adoptate de Parlamentul European în prima lectură ar trebui încorporate numai cu ocazia celei de a doua lecturi.

[1] Sistemul global de stabilire a codurilor de rețea este instituit la articolul 6 din poziția comună referitoare la Regulamentul privind condițiile de acces la rețea pentru schimburile transfrontaliere de energie electrică și poziția comună corespunzătoare referitoare la schimburile transfrontaliere de gaze.